Өфө педагогия училищеһын, аҙаҡ Стәрлетамаҡ мәҙәни-ағартыу училище­һының режиссура бүлеген, Силәбе мәҙәниәт һәм сәнғәт академияһын уңышлы тамамлай Альбина. Уҡығанда, 1989 йылда, Мәғфирә Ғәлиеваның төркөмөндә бейеүсе сифатында Үзбәкстанға ла бара. Малаяҙ мәҙәниәт йортонда методист вазифаһында эш башлай. Ишембай ауылы егетенә кейәүгә сыҡҡас, ауыл клубына директор итеп тәғәйенләнә. Анил улы тыуа. Иптәше бик йәшләй мәрхүм була... Альбина кире Малаяҙға ҡайта. Оҙаҡ йылдар яңғыҙ йөрөп, Фларис Хәтмулла улы Ғайсин менән яҙмышын бәйләй. Шунан башлана инде ике ижадсының бергә килешеп әҫәрҙәр тыуҙырыуы, осҡондо ялҡын итеүе, бер-береһенә терәк булып, илһам утын дөрләтеп йәшәүе.